张耒
和柳郎中山谷寺翠光亭长韵
山深疑路断，古寺忽开门。
乔木风霜急，荒崖云雨痕。
朝霞明翠霭，秋雨濯岚昏。
幽鸟不避客，闲云时入轩。
重萝深更绿，碧涧浅无浑。
宝地黄金布，飞泉白玉喷。
庭闲卧驯鹿，果熟引王孙。
禅静石为室，客迷桃满园。
每悲尘世幻，方信梵王尊。
野实饥堪荐，阳崖冬自温。
便当安寂寞，何事走歊烦。
清梵晨斋启，高松夜枕喧。
逢人休问道，得意已忘言。
直指曹溪路，劳将贝叶翻。
功名叹不偶，岁月去如奔。
久分疏轩冕，宁辞友玃猿。
从容岩客话，粗粝野僧飧。
即是平生乐，心期何日论。